Ar Eiropas Parlamenta un Padomes 2015. gada 25. jūnija Regulu (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu (“ESIF regulu”) ir izveidots ESIF galvojuma fonds, kura resursi jāpārvalda Komisijai.

Ar Eiropas Parlamenta un Padomes 2017. gada 13. decembra Regulu (ES) 2017/2396 ESIF regulā tika izdarīti papildu grozījumi, lai pagarinātu Eiropas Stratēģisko investīciju fonda termiņu, kā arī ieviestu virkni tehnisku uzlabojumu attiecībā uz minēto fondu un Eiropas Investīciju konsultāciju centru (“ESIF 2.0 grozījums”). Ar ESIF 2.0 grozījumu tika palielināts arī Eiropas Savienības (“ES”) galvojuma apjoms, kā arī pielāgots fonda finansējuma mērķapjoms. Eiropas Komisija un Eiropas Investīciju banka (“EIB”) 2015. gada 22. jūlijā parakstīja Nolīgumu par ESIF pārvaldību un par ES galvojuma piešķiršanu (“ESIF nolīgumu”).

ESIF regulas 16. panta 6. punktā noteikts, ka Komisija katru gadu līdz 31. maijam iesniedz Eiropas Parlamentam, Padomei un Revīzijas palātai gada pārskatu par ESIF galvojuma fonda (“ESIF GF”) pārvaldību iepriekšējā kalendārajā gadā, ietverot izvērtējumu par mērķapjoma pietiekamību un ESIF GF līmeni, kā arī iespējamo nepieciešamību to papildināt. Šajā gada pārskatā apraksta ESIF GF finanšu stāvokli iepriekšējā kalendārā gada beigās, finanšu plūsmas iepriekšējā kalendārajā gadā, kā arī būtisko darījumu sarakstu un jebkādu būtisku informāciju par finanšu kontiem. Pārskatā ietver arī informāciju par ESIF GF finanšu pārvaldību, rezultātiem un risku iepriekšējā kalendārā gada beigās.

Ar Regulu (ES, Euratom) 2018/1046 (“Finanšu regulu”) ir izveidots kopējais uzkrājumu fonds (“KUF”) tādu uzkrājumu glabāšanai, kas piešķirti, lai segtu budžeta garantiju un finansiālās palīdzības programmu finanšu saistības, sākot no 2021.–2027. gada daudzgadu finanšu shēmas (“DFS”) piemērošanas datuma un turpmāk. Šie noteikumi stājās spēkā 2021. gada 1. janvārī, t. i., datumā, no kura ESIF galvojuma fonds ir atsevišķa KUF apakšstruktūra.

2.Darbības konteksts

ES galvojums sedz finansēšanas un investīciju operācijas:

-kuras EIB parakstījusi infrastruktūras un inovācijas klases (“IIK”) galvenās daļas ietvaros, un

-kuras Eiropas Investīciju fonds (“EIF”) parakstījis mazo un vidējo uzņēmumu (“MVU”) klases (“MVUK”) un MVU / vidējas kapitalizācijas uzņēmumu fonda investīciju IIK apakšklases ietvaros.

Daļu no visām ESIF operācijām sedz ES galvojums, bet daļa tiek veikta, EIB grupai pašai uzņemoties risku.

Saskaņā ar ESIF regulas 12. pantu ESIF GF ir likviditātes rezerve, no kuras EIB saņem maksājumu gadījumā, ja tiek pieprasīts izlietot ES galvojumu. Atbilstīgi ESIF nolīgumam starp ES un EIB pieprasījumus maksā no ESIF GF, ja to summa pārsniedz līdzekļus, kuri ir EIB rīcībā ESIF kontā. ESIF konts, ko pārvalda EIB, ir izveidots, lai iekasētu ES ieņēmumus un atgūtās summas, kas izriet no ESIF operācijām, kurām piešķirts ES galvojums, un — kā to pieļauj pieejamais atlikums — prasījumu maksājumiem ES galvojuma ietvaros.

ESIF GF tika finansēts pakāpeniski, taču šis finansējums tiks pārtraukts 2022. gadā. Saskaņā ar ESIF regulas 12. panta 4. punktu ESIF GF līdzekļus tieši pārvalda Komisija, un tos investē saskaņā ar pareizas finanšu pārvaldības principu un ievērojot atbilstīgus prudenciālos noteikumus.

EIB un EIF atbild par to atsevišķo operāciju riska izvērtēšanu un uzraudzību, kuras sedz ES galvojums, kā arī par ziņošanu Komisijai saskaņā ar ESIF regulas 16. pantu. Pamatojoties uz šiem ziņojumiem un saskaņotiem un piesardzīgiem pieņēmumiem par turpmākām darbībām, Komisija nodrošina mērķapjoma pietiekamību un pārskatāmā ESIF GF līmeni.

Turklāt atbilstīgi ESIF regulas 16. panta 2. punktam EIB iesniedz Eiropas Parlamentam un Padomei gada ziņojumu, kurā iekļauta konkrēta informācija par kopējo risku, kas saistīts ar finansēšanas un investīciju operācijām, kuras veiktas ESIF satvarā, kā arī par galvojumu prasījumiem.

3.Finanšu konti un būtiski budžeta darījumi 2020. gadā

Turpmāk sniegtā finanšu informācija par ESIF ir sadalīta četrās iedaļās:

1) ESIF GF finanšu stāvoklis 2020. gada 31. decembrī;

2) ESIF operācijas, kurām piešķirts ES galvojums un kuras EIB grupa veikusi līdz 2020. gada 31. decembrim;

3) ESIF GF finansēšana; un

4) ES galvojuma pieprasījumi un izmantojums.